കാണ്ഡഹാറില് കൂട്ടപ്പലായനം താലിബാന് ഭീഷണിയില് നഗരം വിട്ടത് 30,000ത്തോളം കുടുംബങ്ങള് കാബൂള്: അഫ്ഗാനിസ്താനിലെ കാണ്ഡഹാര് പ്രവിശ്യയില് നിന്നും 30,000ത്തോളം കുടുംബങ്ങള് പലായനം ചെയ്തുവെന്ന് സര്ക്കാര് വൃത്തങ്ങള്. പ്രദേശത്ത് താലിബാനും സേനയും തമ്മിലുള്ള ഏറ്റുമുട്ടല് രൂക്ഷമായതിന് പിന്നാലെയാണ് ജനങ്ങള് കൂട്ടത്തോടെ പലായനം ആരംഭിച്ചത്. ഫറ ബഡ്ഗിസ്, ഹെല്മന്ദ് പ്രവിശ്യകളില് നിന്നും ആളുകള് ഒഴിഞ്ഞു പോകാന് ആരംഭിച്ചിട്ടുണ്ട്. താലിബാന് പിടിച്ചെടുത്ത മേഖലകളില് അവരുടെ നിയമങ്ങള് ശക്തമായി ജനങ്ങളുടെ മേല് അടിച്ചേല്പ്പിക്കുന്ന സ്ഥിതിയാണ്. സംഘര്ഷം രൂക്ഷമായതോടെ കഴിഞ്ഞ മാസം അവസാനം മുതലാണ് താലിബാന് നിയന്ത്രിത മേഖലകളില് നിന്ന് ജനങ്ങള് പലായനം ആരംഭിച്ചത്. 34 പ്രവിശ്യ തലസ്ഥാനങ്ങളില് ഏഴെണ്ണം പൂര്ണമായും താലിബാന്റെ നിയന്ത്രണത്തിലായിക്കഴിഞ്ഞു. 25 ഇടത്ത് ഇരുകൂട്ടരും തമ്മില് പോരാട്ടം ശക്തമാണ്. അഫ്ഗാന് സേനക്ക് പിന്തുണ നല്കണമെന്ന് പ്രാദേശിക സേനകളോട് അഫ്ഗാന് പ്രസിഡന്റ് അഷ്റഫ് ഖാനി അഭ്യര്ത്ഥിച്ചിട്ടുണ്ട്. അതേസമയം നിലവിലെ സ്ഥിതി തുടരുകയാണെങ്കില് രാജ്യത്ത് കോടിക്കണക്കിന് ജനങ്ങള് കൊല്ലപ്പെട്ടേക്കാമെന്ന് ഐക്യരാഷ്ട്രസഭയിലെ മനുഷ്യാവകാശ കമ്മീഷണര് മിഷേല് ബചെലെറ്റ് പറഞ്ഞു. അഫ്ഗാന് സേനയും താലിബാനും ഏറ്റുമുട്ടല് അവസാനിപ്പിക്കണമെന്നും, രക്തച്ചൊരിച്ചില് അവസാനിപ്പിക്കണമെന്നും അവര് അഭ്യര്ത്ഥിച്ചു.